SKRIFTLIG FORESPØRGSEL E-2131/01

af Bart Staes (Verts/ALE) til Kommissionen

(17. juli 2001)

Om: Bevarelse af truede kvægracer i Den Europæiske Union

Programmet for udvikling af landdistrikterne i Flandern fra september 2000 indeholder en finansiel støtteforanstaltning til beskyttelse af truede racer. Sigtet med dette program er at gennemføre forordning (EF) nr. 1257/1999(1). Der må kun træffes bevarelsesforanstaltninger for racer, der er optaget på FAO's liste (mens der afventes en EU-liste, begrænses foranstaltningerne til disse racer, s. 211). Flandern må derfor begrænse sig til foranstaltninger til fordel for racen Rode Ras van West-Vlaanderen. Der er imidlertid også behov for andre foranstaltninger, eftersom også andre flamske kvægracer, som f.eks. het Witroode Ras van Oost-Vlaanderen, de Witblauw Dubbeldoelkoe og het Kempisch Rootbunt, er i stadig større fare.

Vil Kommissionen ændre forordning (EF) 1257/1999, således at Flandern også kan træffe bevarelsesforanstaltninger for andre kvægracer end het Rode Ras van West-Vlaanderen? Hvorfor vil Kommissionen i benægtende fald ikke ændre forordning (EF) 1257/1999 for at bevare andre flamske kvægracer end het Rode Ras van West-Vlaanderen, på trods af, at disses eksistens trues i stadig højere grad?

(1) EFT L 160 af 26.6.1999, s. 80.

Svar afgivet på Kommissionens vegne af Franz Fischler

(6. september 2001)

Landbrugere, som bl.a. forpligter sig til at bevare den genetiske diversitet, kan modtage støtte fra EU. Det sker som led i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, særlig artikel 22-24 om miljøvenligt landbrug. I artikel 13 i Kommissionens gennemførelsesforordning nr. 1750/99 af 23. juli 1999(1) hedder det, at støtten til miljøvenligt landbrug kan omfatte forpligtelser til at opdrætte husdyr af lokale udryddelsestruede racer. Ifølge bilaget til denne forordning (punkt 9, VI, andet led) skal medlemsstaterne i deres planer for udvikling af landdistrikterne anføre bevis for racernes truede status ifølge videnskabelige data, som accepteres af internationale organisationer, der betragtes som autoriteter på området.

Gennemgangen af programmerne for udvikling af landdistrikter har vist, at mange medlemsstater ikke har fremlagt de nødvendige beviser som anført ovenfor. Kommissionen har derfor baseret sin vurdering af truede racers status på FAO's World Watch List (WWL) for domestic animal diversity (2. og 3. udgave), der for tiden er den eneste fælles og offentligt tilgængelige internationale reference. Imidlertid er de kriterier, som FAO har fulgt efter 1996 ved opstillingen af listerne meget restriktive, især i forhold til de kriterier, som Kommissionen anvender ved tildeling af støtte i medfør af Rådets forordning (EØF) nr. 2078/92. Anvendelsen af disse kriterier i de nye programmer for udvikling af landdistrikter har gjort, at mange af de racer, der tidligere var omfattet af støtten til miljøvenligt landbrug i henhold til forordning (EF) nr. 2078/92, nu er blevet udelukket.

På baggrund af de spørgsmål, som størstedelen af medlemsstaterne har rejst på landbrugsministrenes rådsmøde, er Kommissionen nået til den konklusion, at FAO's kriterier synes at være for restriktive i forhold til målsætningerne i Rådets forordning. Kommissionen har således ment, at der bør udarbejdes mere hensigtsmæssige kriterier end FAO's for at gennemføre støtteordningen. Kommissionen har derfor rejst spørgsmålet om opstilling af nye kriterier i Den Videnskabelige Komite.

Desuden har det vist sig nødvendigt at indføre en overgangsløsning, indtil der er udarbejdet nye støttekriterier. Således kan medlemsstaterne indtil overgangsperiodens udløb 31. december 2001 med hjemmel i en ændring af forordning (EF) nr. 1750/99 (forordning (EF) nr. 672/2001(2)) indgå nye femårige forpligtelser for racer, hvortil der blev ydet støtte under den forrige programmeringsperiode.

Når Den Videnskabelige Komité har fastlagt nye støttekriterier med henblik på gennemførelsen af forordning (EF) nr. 1257/99, vil de blive integreret i ovenstående retsregler og være gældende for den resterende programmeringsperiode.

(1) EFT L 214 af 13.8.1998.

(2) EFT L 93 af 3.4.2001.